โอกาสจากวิกฤติญี่ปุ่น
วิกฤตแผ่นดินไหวในญี่ปุ่นครั้งนี้ถือว่าร้ายแรงและสร้างความเสียหายมากที่สุดเป็นประวัติการณ์
20 ส.ค. 2554

วิกฤตแผ่นดินไหวในญี่ปุ่นครั้งนี้ถือว่าร้ายแรงและสร้างความเสียหายมากที่สุดเป็นประวัติการณ์ 
หากไม่มีเหตุการณ์โรงไฟฟ้าพลังงานนิวเคลียร์เสียหายรุนแรง เชื่อว่าญี่ปุ่นคงจะสามารถบูรณะประเทศได้อย่างรวดเร็ว
ที่เชื่ออย่างนั้นเพราะเป็นที่รับรู้และยอมรับของคนทั่วโลกว่า คนญี่ปุ่นเป็นคนที่มีระเบียบวินัยสูงอย่างน่ายกย่อง และจากวิกฤตครั้งนี้ก็ยิ่งเป็นการพิสูจน์ชัดเจนด้วยภาพว่า คนญี่ปุ่นแม้ว่าจะอยู่ในสถานการณ์เลวร้ายแค่ไหนก็ตาม เขาก็ยังมีจิตใจที่เข้มแข็ง มีวินัยอยู่ในสายเลือดอย่างแท้จริง เราจึงเห็นภาพความช่วยเหลือเกื้อกูลกันอย่างสงบ การเข้าแถวเข้าคิวขอความช่วยเหลืออย่างเป็นระเบียบ การเสียสละให้คนชรา ผู้หญิงและเด็กได้รับความช่วยเหลือก่อน ภาพเหล่านี้ไม่มีทางเลยที่จะได้พบเห็นในประเทศอื่นๆ รวมทั้งบ้านเราด้วย
วันนี้ผมจึงขอไม่แสดงความเห็นเกี่ยวกับวิกฤตญี่ปุ่นในแง่มุมของธุรกิจเศรษฐกิจ ซึ่งมีผู้รู้มากมายพยายามที่จะชี้แนะชี้นำหรือให้ความเห็นว่า เราจะได้โอกาสทางเศรษฐกิจอะไรบ้าง ได้ธุรกิจธุรกรรมหรือการลงทุนจากญี่ปุ่นอะไรบ้าง มุมนั้นมีคนพูดถึงเยอะแล้ว 
อาจจะพูดมากเสียจนถูกมองว่าทำไมคนไทยคิดแต่จะหาผลประโยชน์จากความทุกข์ยากของเพื่อนรักนักหรือ?? อย่าลืมว่าคนญี่ปุ่นและครอบครัวพำนักอยู่เมืองไทยหลายแสนคนนะครับ
แต่มุมมองในเรื่องของสังคม โดยเฉพาะอย่างยิ่งเรื่องของการ... สร้างวินัยให้กับคนไทย...ยังไม่ค่อยมีใครหยิบมาพูด ทั้งๆ ที่เราต่างก็รู้มานานว่าเป็นเรื่องสุดยอดของคนญี่ปุ่น และเป็นเรื่องที่น่าจะสร้างให้เกิดขึ้นในสังคมไทยบ้าง
นักการเมือง ข้าราชการ ผู้หลักผู้ใหญ่ในบ้านเราไปดูงานที่ญี่ปุ่นมาก็มาก ไปเที่ยวส่วนตัวมาก็เยอะ แต่กลับมาทุกครั้งก็แค่พูดชื่นชมว่าดีอย่างนั้น ดีอย่างนี้แล้วก็จบๆ ไป ยังไม่เห็นใครเอาของดีๆ กลับมาทำให้เกิดขึ้นในสังคมไทยอย่างจริงจังบ้างเลย
เหตุการณ์เลวร้ายในญี่ปุ่นครั้งนี้ รัฐบาลจึงน่าจะใช้เป็นจุดเริ่มต้นสร้างให้เกิดขึ้นในสังคมไทยเสียที
หน่วยงานที่เกี่ยวข้องทั้งกระทรวงวัฒนธรรมและกระทรวงศึกษาธิการ อย่าปล่อยให้กระทรวงเศรษฐกิจแย่งพื้นที่ข่าวไปฝ่ายเดียวสิครับ ท่านน่าจะใช้โอกาสนี้ทำเรื่องที่เมืองไทยไม่เคยมีเป็นชิ้นเป็นอัน นั่นคือเรื่องการสร้างวินัยให้กับคนไทย สร้างวินัยให้เกิดกับลูกหลานไทยในอนาคต
สังคมกำลังติดตามสถานการณ์ญี่ปุ่นอย่างใกล้ชิด คนค่อนประเทศต่างรับรู้และยอมรับเรื่องวินัยของคนญี่ปุ่นอย่างไม่มีข้อสงสัย ทุกคนกำลังชื่นชมและอยากให้คนไทยมีวินัยฝังลึกอยู่ในจิตวิญญาณบ้าง ผมมั่นใจว่าพ่อแม่ทุกคนอยากให้ลูกหลานมีระเบียบวินัยมีจิตสำนึกเหมือนคนญี่ปุ่น ถ้าไม่เชื่อลองให้โพลที่ไหนสำรวจความเห็นดูก็ได้ ยามนี้จึงถือว่า...เหล็กกำลังร้อน...คนพร้อมให้ความร่วมมือ ตัวอย่างของจริงทั้งภาพทั้งเสียงและข้อมูลมีครบถ้วน รวบรวมใช้เป็นเครื่องมือแก่การเรียนรู้อย่างเป็นรูปธรรมได้ทันที
กระทรวงวัฒนธรรมเงียบหายไปนาน ผลงานมีอะไรบ้างชาวบ้านอาจไม่รู้ ถ้าจะทำเรื่องนี้ก่อนยุบสภาทิ้งทวนไว้ให้จดจำก็จะทำให้เกิดจุดเริ่มต้นที่ดีที่สังคมนี้ต้องการ
กระทรวงศึกษาธิการนอกจากจะฟาดฟันเรื่องเด็กฝาก หากขยับจับเรื่องนี้บรรจุเป็นหลักสูตร เริ่มปลูกฝังเด็กไทยตัวเล็กๆ ตั้งแต่ระดับประถมต้น บ้านเราคงมีโอกาสเหมือนญี่ปุ่นเข้าสักวัน
รู้ว่าเรื่องนี้เป็นเรื่องยากที่จะสร้างเป็นผลงานของรัฐมนตรีหรือรัฐบาล แต่อยากเชียร์ให้ทำเรื่องยากๆ ที่เป็นเรื่องดีๆ ของสังคม ซึ่งมั่นใจว่ามีผู้คนไม่น้อยพร้อมสนับสนุนและให้กำลังใจ
ทุกวิกฤตมีโอกาส โอกาสดีๆ ใช่ว่าจะมีแต่เรื่องธุรกิจเสมอไป